Gošća predavačica dr. Zdenka Treščec-Švegović

Zdravstveni odgoj – Krvarenje iz nosa

25.3.2014. godine doktorica interne medicine Zdenka Treščec-Švegović održala je za učenike prvih razreda matične škole predavanje o krvarenju iz nosa. Doktorica Treščec-Švegović je majka učenice 1.b razreda Dore Švegović te smo i na ovaj način pokazali povezanost i suradnju roditelja i škole u odgoju i obrazovanju učenika. Učenici su se okupili u športskoj dvorani naše škole gdje je doktorica putem prezentacije na učenicima prihvatljiv i zanimljiv način objasnila ulogu krvi, krvnih žila te kako i zašto dolazi do krvarenja, s naglaskom na krvarenje iz nosa, koje je uglavnom bezazleno i kratko traje, ali je i upozorila na slučajeve kada se ipak potrebno javiti liječniku. Doktorica je demonstracijom na zorni način pokazala kako ispravno postupiti u slučaju krvarenja iz nosa. Na kraju su učenici pogledali crtani film o krvi, te su i na taj način upoznali značenje i ulogu krvi i način njenog putovanja kroz ljudsko tijelo. Učenici su se rado uključivali u predavanje dajući primjere iz vlastitog života i postavljajući pitanja. Obogaćeni susretom i novim znanjima učenici su veselo završili nastavni dan.

Razrednica 1. B razreda

Dijana Veh